**Ciklider** eller **cichlider** er en stor og variert familie piggfinnefisker. De minste artene (for eksempel *Apistogramma*) er ikke lengre enn 3 cm, mens de største (*Boulengerochromis* og *Cichla*) kommer opp mot meteren.

Noen arter er viktige matfisk, og mange andre er verdsatte som akvariefisk. Noen vanlige akvarieciklider er scalare og discus, ildbuk, Jack Dempsey, sneglehuslekere og oscar.
Alle ciklider har yngelpleie.

Navnet på gruppen kommer fra det greske ordet *kichle* som er en slags fisk.

For fiskerinæringen er det stort sett ciklider av slekten *Cichla* som har betydning.

Ciklidenes utbredelse
*Crenicichla punctata*
Heckels ciklide (*Acarichthys heckelii*)
Kakadueciklide (*Apistogramma cacatuoides*)
*Nimbochromis venustus*

Anatomi
-------

Fellestrekk hos ciklider er:

* ett enkelt nesebor (en egenskap som de deler bare med jomfrufisker)
* et avbrutt sidelinjeorgan (unntatt *Teleogramma* og *Gobiocichla*)
* en spesiell form på en av øresteinene
* tynntarmen forlater magen på venstre side, ikke på høyre som hos andre fisk
* tenner i både kjeven og strupen

Utbredelse
----------

Ciklidene er såkalte sekundære ferskvannsfisker. Det vil si at de stammer fra fisker som levde i havet, selv om alle nålevende arter kun finnes i ferskvann eller brakkvann. Utbredelsen er tradisjonelt blitt forklart med at gruppen oppstod i Gondwana før superkontinentet delte seg. De aller fleste artene lever i Sør-Amerika og Afrika. Madagaskar har de endemiske slektene *Paretroplus* (ti arter), *Ptychochromis* (åtte arter) og *Oxylapia* (én art). Slekten *Etroplus* med tre arter lever i Sør-India og Sri Lanka. Australia tilhørte også det sørlige superkontinentet, men hadde ingen ciklider før menneskene innførte dem. Mangel av fossiler og molekylærgenetiske data tyder på derimot på at ciklidene er en yngre gruppe, som oppstod i paleocen lenge etter at superkontinentet sprakk opp.

I Sør-Amerika lever det minst 450 ciklidearter; av disse er 311 vitenskapelig beskrevet. Etter at Panamaeidet oppstod har søramerikanske ciklider vandret nordover, og de finnes nå helt opp til Sør-Texas (Rio Grande). Det lever også ciklider på Cuba og Hispaniola. Det sørligste forekomsten er i Río Negro i det nordlige Patagonia. Det er antatt at Sør- og Mellom-Amerika tilsammen har 571 arter.

De fleste ciklideartene lever i Afrika. Over 900 arter er beskrevet fra verdensdelen, men det virkelige antallet kan være over 1300. I de store innsjøene i Riftdalen har det skjedd en hurtig oppsplitting i mange arter. Victoriasjøen, Tanganyikasjøen og Malawisjøen har hver hundrevis av endemiske arter.

I Levanten finnes det fire arter som også lever i Afrika, og som sikkert har vandret inn derfra: galileaciklide, nilmunnruger, *Oreochromis aureus* og *Tilapia zillii*. *Haplochromis flaviijosephi* er endemisk for Jordan-vassdraget, men har nære slektninger i Afrika. Slekten *Tristramella*, med to arter, finnes kun i Jordan-vassdraget og i Damaskus-området. Den nærmeste slektningen til *Tristramella* er antakelig den gåtefulle *Iranocichla hormuzensis*, som lever ved Hormuz-stredet i Iran, langt unna alle andre ciklider. Disse to slektene stammer fra afrikanske ciklider, og står kanskje nærmest *Sarotherodon*.

Forvillede populasjoner av ciklider finnes mange steder utenom det naturlige utbredelsesområdet. I Florida er arter i den søramerikanske slekten *Cichla* blitt populære sportfisker. De ble innført av fiskerimyndighetene i delstaten for å bekjempe andre innførte ciklider, som oscar og *Tilapia mariae*. I Europa er vintrene stort sett for kalde til at ciklider kan overleve, men i Sør-Portugal lever *Australoheros facetus* (tidligere kjent som *Cichlasoma facetum*), som stammer fra Sør-Brasil og Nord-Argentina.

Systematikk
-----------

Det er ingen tvil om at ciklidene er en monofyletisk gruppe, men det er ennå mange uløste problemer i systematikken. Følgende oppdeling er hentet fra S.O. Kullander (1998) *A Phylogeny and Classification of the South American Cichlidae*.

* underfamilie Etroplinae
	+ Slektene fra India, Sri Lanka og Madagaskar, som tidlig skilte lag med de andre ciklidene.
* underfamilie Pseudocrenilabrinae
	+ Nesten alle de afrikanske slektene, samt *Tristramella* og *Iranocichla*.
* underfamilie Retroculinae
	+ Den søramerikanske slekten *Retroculus*.
* underfamilie Cichlinae
	+ De søramerikanske slektene *Cichla*, *Crenicichla* og *Teleocichla*.
* underfamilie Heterochromidinae
	+ Den afrikanske arten *Heterochromis multidens*.
* underfamilie Astronotinae
	+ Slektene *Astronotus*, *Chaetobranchus* og *Chaetobranchopsis* fra Amazonas.
* underfamilie Geophaginae
	+ Mange slekter i Sør-Amerika.
* underfamilie Cichlasomatinae
	+ Mange slekter i Sør- og Mellom-Amerika.

Discus (*Symphysodon aequifasciatus*)
*Maylandia lombardoi*
*Heros notatus*
*Pseudotropheus saulosi*

Referanser
----------

1. 1 2 3  (en) Family Cichlidae - Cichlids - FishBase
2. 1 2 3 4  What are cichlids? Arkivert 4. februar 2012 hos Wayback Machine. - Naturhistoriska riksmuseet
3. ↑  G. Gussie (1998). «Hitching a ride: continental drift and aquarium fish». *The Calquarium*. 41 (2). Arkivert fra originalen 27. april 2016.
4. ↑  M. Friedman m.fl. (2013). «Molecular and fossil evidence place the origin of cichlid fishes long after Gondwanan rifting». *Proceedings of the Royal Society B*. 280 (1770). ISSN 1471-2954. doi:10.1098/rspb.2013.1733.

Eksterne lenker
---------------

* (en) *ciklidefamilien* – oversikt og omtale av artene i WORMS-databasen Rediger på Wikidata

* (en) *ciklidefamilien* i Encyclopedia of Life Rediger på Wikidata

* (en) *ciklidefamilien* i Global Biodiversity Information Facility Rediger på Wikidata

* (no) *ciklidefamilien* hos Artsdatabanken Rediger på Wikidata

* (sv) *ciklidefamilien* hos Dyntaxa Rediger på Wikidata

* (en) *ciklidefamilien* hos Fauna Europaea Rediger på Wikidata

* (en) *ciklidefamilien* hos Fossilworks Rediger på Wikidata

* (en) *ciklidefamilien* hos ITIS Rediger på Wikidata

* (en) *ciklidefamilien* hos NCBI Rediger på Wikidata

* (en) *Kategori:Cichlidae* – bilder, video eller lyd på Wikimedia Commons Rediger på Wikidata

* *Cichlidae* – detaljert informasjon på Wikispecies Rediger på Wikidata
* (en) Guide to South American Cichlidae Arkivert 11. oktober 2016 hos Wayback Machine. - Naturhistoriska riksmuseet
* (en) Hitching A Ride: Continental Drift and Aquarium Fish - aquarticles.com
* (en) What, if Anything is a Tilapia? - oxfordjournals.org

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** LCCN **·** BNF **·** BNF (data) **·** NKC **·** NKC
 |